বারাসতে বাড়িতে ভুয়ো প্রমাণপত্র তৈরির কারবার, ধৃত যুবক

বারাসত: দীর্ঘদিন ধরে নিজের বাড়িতেই অফিস খুলে চলছিল ভুয়ো প্রমাণপত্র তৈরির কাজ। গোপন সূত্রে সেই খবর পাওয়ার পরেই ডেরায় হানা দিয়ে অভিযুক্তকে গ্রেফতার করল বারাসত থানার (Barasat Thana) পুলিশ। ধৃতের নাম সমীর দাস (Sameer Das) (৫৯)। বাড়ি বারসাতের নবপল্লী (Navpalli) এলাকায়।

স্থানীয় ও পুলিশ সূত্রে খবর, নবপল্লীতে একটি বাড়িতে থাকতেন সমীর দাস। ওই বাড়িতে অস্থায়ীভাবে একটি তথ্য মিত্র কেন্দ্র গড়ে তুলেছিল সে। এ নিয়ে প্রচারও করত সে।

আরও পড়ুন: UPI ব্যবহারকারীরা কী এবার প্রতারকদের নিশানায়?

বলা হত স্বল্প টাকা ব্যয় করলেই যে কোনও প্রমাণপত্র পাওয়া যাবে। প্রায় দুবছর ধরে এই কারবার চলছিল বলেই অভিযোগ। পুলিশ তা নজরে রেখেছিল।

ভুয়ো পাসপোর্ট (Passport) কাণ্ডে বারাসতের সমরেশ বিশ্বাস গ্রেফতার হতেই পুরোপুরি স্ক্যানারে চলে যায় সমীর। মঙ্গলবার রাতে তার বাড়িতে হানা দেয় বারাসত থানার বিশাল পুলিশ বাহিনী। চলে জোরকদমে জেরা। দীর্ঘক্ষণ জেরার পর অসঙ্গতি মেলায় বুধবার সকালে তাকে গ্রেফতার করেছে পুলিশ।

এদিনই তাকে পুলিশি হেফাজতের আবেদন জানিয়ে বারাসত আদালতে তোলা হয়। যদিও সমস্ত অভিযোগ অস্বীকার করেছে ধৃত সমীর।